חדשות – בן אפלק יביים את ליגת הצדק?
מאת thetallcritic	– המצב קשה במחנה של DC. בזמן שב"מארוול" מייצרים סרטי גיבורי-על בקצב ומאחדים אותם לסרט השלישי הכי מרוויח בכל הזמנים, הדשא של השכן ממש לא ירוק. הם גם רוצים לעשות סרט לקבוצת העל שלהם, "ליגת הצדק", אבל השאלה הגדולה היא האם לעשות סרטי בילד-אפ עם כל הדמויות, כמו שעשו "מארוול", או ישר להרים סרט עם כל הדמויות. מצד אחד, סרטי סולו של הגיבורים יחסכו את האקספוזיציה של כל גיבור בסרט האול-סטארס. מצד שני, מתוך כל סרטי ההקדמה של "מארוול", רק "איירון מן" היה יותר מ'בסדר' (גם את 'הענק' מ 2008 אהבתי, אבל אדוארד נורטון הוחלף). ובכלל, מצב הדמויות של DC די לא ברור. כריסטיאן בייל הודיע שלא יחזור לגלם את באטמן אחרי "עלייתו של האביר האפל". "גרין לנטרן", בכיכובו של ריאן ריינולדס, לא היה ממש אהוד ע"י המבקרים, בלשון המעטה. בשנה הבאה יוצא "איש הפלדה" של זאק סניידר, ואין לדעת האם הוא יצליח או לא. חוץ מזה, אין ל DC סרטים על חברי "ליגת הצדק" האחרים. כרגע נראה שהם מעדיפים לא ללכת על סרטי סולו, כי הם שלחו תסריט לבן אפלק (שביים וכיכב ב"גנב עירוני" המעולה), שעשוי לביים את הסרט. כרגע שום דבר לא רשמי, ונאלץ להמתין ולראות איך זה יתפתח.
– ובחזרה למותג היותר מצליח – ג'וס ווידון, התסריטאי ובמאי של "הנוקמים", עומד לכתוב ולביים גם את סרט ההמשך. ווידון חתם על הסכם עם "מארוול" בו הוא מתחייב לחזור לסרט הבא בעלילת חבורת העל, וכמו כן הוא יצור סדרת טלוויזיה בשביל רשת ABC שתתרחש ביקום של "מארוול". עדיין לא ידוע על מה היא תהיה ואילו גיבורים יופיעו בה (או שלא), אבל לדעתי אפשר לסמוך על ווידון שיספק את הסחורה.
– ונעבור לעוד באמי שאני נורא אוהב, הלא הוא אדגר רייט, שעסוק בימים אלה בבימוי של "סוף העולם", הסרט השלישי בטרילוגיית ה"דם וגלידה" [הכוללת את "מת על המתים" ו"שוטרים לוהטים" (וואו, זה נשמע ממש מעפן בעברית)] בכיכובים של סיימון פג וניק פרוסט. הסרט מספר על שני חברים והמסע שלהם להגיע לבר בשם "סוף העולם", בשביל מרתון שתייה. כעת פורסם שלסרט לוהקה השחקנית רוזמונד פייק ("ג'וני אינגליש 2", "זעם הטיטאנים").
– ובעוד חדשות של סרטים אחרונים בטרילוגיות, הת'ר גרהאם אישרה שתחזור לגלם את החשפנית ג'ייד ב"האנגאובר 3" (שיקרא כנראה "בדרך לחתונה עוצרים ב X"). למי שלא זוכר, בסוף הסרט הראשון היא התחתנה עם סטו (אד הלמס), אבל זה כנראה לא עבד כי בסרט השני סטו התחתן שוב. בסרט השלישי החבורה חוזרת לוגאס, ולכן נראה שוב עוד דמות מהסרט הראשון – מייק אפס, שגילם את "דאג השחור" בסרט הראשון, הודיע שיחזור. קן ג'ונג יחזור גם הוא בתפקיד מר צ'או, ובעקבות שני הסרטים הראשונים, אני די בטוח שאפשר להמר על עוד הופעת אורח של מייק טייסון.
– אחד הסרטים הכי טובים ומצליחים של קיץ 2010 היה "קיק אס", שסיפר על נער שמחליט לשים תחפושת ולהלחם בפשע, רק שזה בעולם האמיתי ולא בגות'האם או מטרופוליס. הסרט, שמבוסס על קומיקס של מארק מילר, היה מצחיק, אלים ומטורף. אז כמובן שיצא לו סרט המשך. כעת נודע שלקאסט מצטרף דונאלד פאיזון ("סקראבס", "סקייליין") בתור "ד'ר גראביטי", תלמיד קולג' עם תחפושת ומחבט בייסבול מכוסה בנייר כסף, שיעזור לקיק-אס. הסרט כנראה יצא מתי שהוא בשנה הבאה.
– הליהוקים ל"התלקחות", סרט ההמשך של "משחקי הרעב", ממשיכים להגיע בקצב מסחרר. שני המצטרפים הטריים הם ברונו גאן ("מורה רעה") שיגלם את ברוטוס, ואלן ריצ'סון שיגלם את גלוס.